Aquí Galicia en Ponteareas | Ponteareas.es\nAquí Galicia en Ponteareas\nUnha ventá aberta ao verán, en continuo directo, coa participación do público, entrevistas curiosas e actuacións musicais de todo tipo. Así é “Aquí Galicia”, o magazine para as tardes dos sábados, no verán de Televisión de Galicia.\nLucía Rodríguez, Ricardo Pardo e Rodrigo Vázquez serán os encargados de guiarnos ao longo de máis de dúas horas e tamén serán os responsables de achegar ao público, que está nas súas casas, todo o verán galego.\nCada sábado estaremos en directo nunha localidade protagonista desta época estival. Nunhas ocasións nos levarán ata alí as súas festas e celebracións e, noutras, serán as súas praias ou ríos, punto de reunión de numerosos veciños e turistas, os que nos convoquen nesa vila ou cidade.\nDende un set instalado na praza central da vila, ou que tamén poderá ser un paseo marítimo ou un parque urbano á beira dun río, os tres presentadores estarán acompañados, en todo momento, polos veciños, visitantes e turistas da vila que tamén participarán de xeito activo no programa.\nEscollerase aquela vila ou cidade que, pola súa actualidade, teña máis actividades e máis atractivos que ofrecer nesa xornada de sábado. Así, deste xeito, o programa contará, ao longo das súas dúas horas de emisión, con veciños e asociacións de todo tipo, tales como Comisións de Festas, Asociación de Amigos do Camiño de Santiago, Raíñas das Festas e Damas de Honra, deportistas, expertos locais, cociñeiros, artesáns, etc.\nAsemade, tamén serán protagonistas do programa as agrupacións artísticas da área, tales como grupos de baile, grupos de gaitas, pandereteiras, bandas de música, orquestras ou formacións musicais do máis diverso. Todos eles participarán no programa ofrecendo o que mellor saben facer: a súa musica e o seu baile.\nAQUÍ GALICIA. PROGRAMA NÚMERO 1. PONTEAREAS\nA vila de Ponteareas pode presumir de ter unha celebración declarada de Interese Turístico Internacional, unha das máis altas distincións que se ofrecen. Foi concedida a súa festa do Corpus Christi. Isto fai que sexa a vila máis apropiada para comezar o primeiro programa de “Aquí Galicia”.\nPolo set do programa, instalado na Praza Maior da vila ponteareán, pasarán algúns dos personaxes máis coñecidos e representativos da zona e, como non podía ser menos, algúns dos protagonistas do día, os responsables da confeccións das alfombras. Teremos, en directo, á Escola de Alfombristas de Ponteareas, cuxos alumnos teñen unha idade media dos 8 e 9 anos. Eles serán os encargados de confeccionar, ao longo de todo o programa, unha das tradicionais alfombras do Corpus Christi ponteareán.\nTamén veremos en directo como debullan as flores para sacar todos os seus pétalos que logo irán destinados á alfombra. Charlaremos cuns veciños que nos mostrarán como se fai esta labor dun xeito rápido e eficaz.\nA vila de Ponteareas tamén é famosa por convidar todos os anos a outras vilas ou cidades famosas tamén polas súas alfombras. Este ano as representacións convidadas proceden de La Laguna, nas Illas Canarias, Monçao en Portugal ou Uniejów, en Polonia. “Aquí Galicia” falará tamén cos representantes destas tres cidades cunha fonda tradición alfombrista e coñeceremos as súas tradicións.\nSe ben é certo que a festividade do Corpus Christi é moi importante, tamén é certo que Ponteareas destaca por moitos máis aspectos. O seu pasodoble é mundialmente coñecido e recoñecido. Mesmo foi interpretado no Buckingham Palace, ante a raíña Isabel II de Inglaterra, pola Real Banda Galesa. Escoitaremos como soa ese fermoso pasodoble que estará interpretado, en directo, pola Banda de Música “Unión de Guláns”.\nE se falamos de música, unha figura clave en Ponteareas é o mestre Rogelio Groba, un dos nomes propios con máis prestixio en toda España.\nPonteareas non só destaca no cultural. Tamén é toda unha potencia en canto a deporte, música e animación.\nÁlvaro Pino foi e será o ciclista de Ponteareas por sempre. As súas proezas seguen vivas grazas ao Club Ciclista. Eles virán ao programa sobre rodas e, sobre rodas tamén, nos explicarán como son os seus adestramentos.\nE se falamos de música e animación, Ponteareas ten para ofrecer a esgalla: grupos de pandereteiras, grupos de música e baile tradicional, bandas de gaitas, grupos pop… eles estarán tamén en “Aquí Galicia” ofrecendo a súa arte.\nTodo isto e moito máis este sábado, contra as 17:30 horas, en “Aquí Galicia”!\n← As alfombras florais de Ponteareas volveron lucir un ano máis na Feira Internacional Semana Verde de Galicia, en Silleda\nAutoemprego e cooperativismo en Ponteareas →


Centros de Betanzos, Mondoñedo e Ferrol conseguen os premios do II Torneo de Robótica da Escola Universitaria Politécnica - Código Cero - Diario Tecnolóxico de Galicia\nCentros de Betanzos, Mondoñedo e Ferrol conseguen os premios do II Torneo de Robótica da Escola Universitaria Politécnica\nxoves, 28 de marzo do 2019 Redacción\nA vicerreitora do Campus de Ferrol e Responsabilidade Social, Araceli Torres Miño, e o director da Escola Universitaria Politécnica (EUP), Andrés Piñón Pazos, entregaron hoxe os premios aos gañadores do II Torneo de Robótica que acolleu o centro. O equipo de Las Robóticas, do CPR Nuestra Señora del Carmen de Betanzos, e os MONDOBOT 5, do IES San Rosendo de Mondoñedo, acadaron o primeiro e segundo premio na Categoría Barrendeiro. O equipo de Las Robóticas conseguiu tamén o primeiro premio na Categoría Segueliñas. O segundo foi para Chicas al Poder!, tamén do CPR Nuestra Señora del Carmen de Betanzos. Por último, na Categoría Sumo, resultaron galardoados os MONDOBOT 1, do IES San Rosendo de Mondoñedo, e os Pacadia, do IES Sofía Casanova de Ferrol.\nForon máis de 170 estudantes de ESO, Bacharelato e FP os que participaron no II Torneo de Robótica que organizou a Escola Politécnica Superior. Nesta segunda edición, participou alumnado do CPR Nuestra Señora del Carmen, de Betanzos; do IES Cabo Ortegal, de Cariño; dos IES Eduardo Blanco Amor e Rego da Trabe, de Culleredo; dos IES Ferrol Vello, Sofía Casanova e Catabois, de Ferrol; do IES San Rosendo, de Mondoñedo; do IES Ortigueira, de Ortigueira; do CPI de Atios, de Valdoviño; e mais do CIFP Ferrolterra.\nDivididos en 39 equipos, os estudantes tiveron que superar tres retos: un sigue liñas con obstáculos, a proba do Barrendeiro e unha competición de sumo. No sigue liñas, o robot tiña que seguir unha traxectoria impresa e salvar aqueles obstáculos que se interpoñan no seu camiño. Na proba do Barrendeiro, empregaron algoritmos similares aos que utilizan as aspiradoras ou as máquinas de cortar o céspede para barrer todos os obxectos do taboleiro. Acadou a maior puntuación aquel equipo que conseguiu o obxectivo marcado no menor tempo posible. Por último, na competición de sumo, os equipos mediron as súas forzas nun cara a cara no que debían expulsar ao robot contrario do taboleiro de xogo.\nO Museo Gaiás Virtual acollerá a presentación proxectos tecnolóxicos e educativos na Maker Faire Galicia


Segundo denunciou a Federación de Venezolanos en Galicia (Fevega) nun comunicado, no acto, onde participaron como relatores o representante consular en Vigo do réxime de Nicolás Maduro, Martín Pacheco, e o empresario vasco residente en Venezuela Agustín Otxotorena, membros da comunidade venezolana residentes en Vigo "foron atacados por persoas afíns a Maduro".\nTal como explica a Fevega, durante a intervención de Otxotorena, "quen negaba a existencia dunha crise humanitaria en Venezuela e enfocaba o seu discurso en atacar as mentiras dos medios de comunicación españois sobre a cobertura informativa no país", algúns venezolanos presentes interpelaron ao conferencista, debatendo as súas declaracións.\n"Isto xerou unha inmediata situación de tensión, forcejeos e agresións verbais e físicas por parte de simpatizantes do acto contra varios membros da comunidade venezolana alí presentes", lamentou a federación.\nFontes do Concello de Vigo confirmaron a Europa Press que se produciu devandito enfrontamento, no cal interveu a Policía Nacional.\nOnte ou Café do Colexio de Arquitectos de #Vigo quedou pequena para escoitar a #AgustinOtxotorena sobre a manipulación informativa en #Venezuela e a @venezuelavigo. Como era de agardar vos golpistas aliados dous 🇺🇸 viñeron rebentar ou acto, máis non foron quen. #HandsOffVenezuela pic.twitter.com/Sek9Xr8hr4


As estelas dos ronseis: 02/2011\nComentario de Eduardo Villaverde Iglesias\nDentro deste libro hai unha chea de relatos individuais. Cada un trata sobre un tema diferente pero todos eles son moi entretidos e divertidos. É un libro moi fácil de ler e de entender, gustoume moito o conto de "O casamento", polo seu peculiar final. Tamén me gustou o final do conto de "O inhalador". Moitos destes relatos dan unha lección ao lector, polo menos a min si: se non queres que che fagan algo malo non llelo fagas ti aos demais.\nAtoparalo en Galaxia, Relatos, Sociolingüística\nComentario de Santiago Villaverde\nGustoume moito porque conta moitas historias diferentes que son moi divertidas e moi fáciles de ler. Gustoume tamén que o libro estea dividido en historias de diferentes dimensións. Hainas moi divertidas, e gustáronme case todas, sobre todo "A mensaxe" porque non agardas un final tan gracioso.\nComentario de Aroa Espiño\nDeste libro houbo relatos que apenas me interesaron e outros que me gustaron e me pareceron moi ben pensados, incluso un dos máis curtos como é "Conmutador" chamoume moito a atención.\nDe feito, penso que os máis curtos son os que máis me gustaron xa que me atrae iso de expresar unha gran idea con tan poucas palabras.\nComentario de Alejandro Villaverde\nO libro gustoume bastante, aínda que algúns relatos son demasiado curtos e outros un pouco longos, para min. A trama de "Equilibrio de forzas" e "O comezo das vacacións" son os que máis me gustaron. A peor historia é sen dúbida a da moza do bikini.\nComentario de Estefanía Rey Campos\nEste libro pareceume fascinante e creo que nunca antes lera un exemplar tan bonito. O que máis me sorprendeu á hora de lelo foi a súa disposición e que fose a idea dun menú o que inspirase ao autor. O libro en xeral ten un vocabulario fácil de entender pero hai algunhas palabras que non teño de todo claras, ademais hai relatos que che dan unha especie de "sorpresa" porque interprétalos dunha maneira aínda que non sexa a axeitada.\nComentario de Belén Rey\nO libro sorprendeume. Primeiro polo título, porque era raro, pero cando o abrín comprendín o por que do título. Os capítulos que máis me gustaron foron "O círculo" e "A mensaxe". É un libro fácil de ler e entretido.


FILONEXOS: Ida: a corporalidade\nIda: a corporalidade\nA corporalidade xoga tamén un papel importante no argumento da película. Dúas visións diferentes, dous usos do corpo, dúas mulleres diferentes: "Eu son a puta e ti a santa" dí a tía de Ida nunha discusión durante a viaxe. A Ida do convento vive a súa corporalidade negándoa. Wanda reivindicaa case ate a desesperación. A Ida que regresa ao convento vive o corpo doutra forma que podemos percibir na contraposición das imaxes. Algo mudou nela, transformándoa: a corporalidade que é símbolo de vida e aprecio polo mundo convertese en símbolo de desesperación no suicidio de Wanda. As dúas mulleres, unha pola renuncia ao corpo e outra polo abuso da sexualidade, viven en mundos irreais, ficticios que non lles deixan apreciar a verdadeira vida.\nO suicidio de Wanda fai que Ida tente vivir o mundo de Wanda, identificarse con ela, vestir e moverse como ela e, como ela, probar a sexualidade.... As preguntas que Ida fai despois do sexos van máis aló da pregunta polas intencións do rapaz co que mantén a relación: e despois de iso... qué? É a pregunta polo sentido da vida, a pregunta que constrúe de verdade a nosa identidade.\nProcuramos textos filosóficos que apoien unha ou outra visión do corpo. Investiga en diferentes autores que teñan diferentes visións do corpo e selecciona citas dos mesmos que reflictan o diferente comportamento das dúas mulleres. Algunhas pistas:\nNietzsche. Os desprezadores do corpo "Así falou Zaratustra":\nTextos de varios autores sobre moral sexual católica en:\nTras a o asesinato da tía e despois de vivir durante un tempo con ela, Ida queda marcada xa que antes do seu paso pola vida da tía, Ida non tiña en conta a súa apariencia física, pero ao volver ao convento notamos algún pequeño cambio na súa actitude, encontramos por exemplo que ao seu regreso lle pregunta ao resto se lles gustaba como ía vestida e as outras mírana extrañadas, outra mostra do seu cambio de actitude maniféstase cando solta un sorriso mentres están comendo; e ademais tamén proba a sexualidade coma facía a súa tía.\nA visita á súa tía, e o seu suicidio repentino marcouna totalmente xa que a cambia por completo, dubida da súa fe,proba a sexualidade, preocúpase pola súa apariencia física e transforma a súa imaxe nalgunha ocasión imitando á tía,...


Dagr - Wikipedia, a enciclopedia libre\nDagr cabalgando nunha pintura do século XIX de Peter Nicolai Arbo.\nDagr ("día", en escandinavo moderno: Dag, en islandés moderno : Dagur) era, na mitoloxía nórdica, o deus do día, fillo de Delling (deus do crepúsculo) e Nótt (deusa da noite). Dagr, cruza a través do unha carruaxe empuxada por un cabalo chamado Skinfaxi. A melena de Skinfaxi alumea o ceo e a terra polo día. O cabalo equivalente de Nott, Hrimfaxi , alumea a noite.\nTraído desde «https://gl.wikipedia.org/w/index.php?title=Dagr&oldid=5062070»\nA última edición desta páxina foi o 13 de febreiro de 2019 ás 22:11.


O alcalde informou este venres da iniciativa, que busca capacitar como socorristas a titulados en Actividade Física e do Deporte. A preinscrición se formaliza no 010 durante a próxima semana e o alumnado compaxinará as clases teóricas con prácticas nas praias de Vigo.\nAbel Caballero, xunto con edís do seu goberno, no izado da bandeira azul de Samil do ano pasado\nO Concello de Vigo oferta 25 prazas no seu “Curso de adaptación da actividade física e deportiva ao socorrismo en espazos acuáticos naturais”, unha nova iniciativa formativa e de emprego coa que busca capacitar a titulados na rama deportiva como socorristas cun ensino mixto: teórico e práctico.\nO alcalde informou este venres do curso e explicou que o alumnado terá a posibilidade de inscribirse no Rexistro Profesional de Socorristas de Galicia e exercer nas dez praias de Vigo con bandeira azul, incorporándose ao servizo municipal de salvamento que funcionará desde o 15 de xuño ata o 15 de setembro con 47 profesionais.\nAs persoas interesadas deben ser tituladas na licenciatura ou no grao en Ciencias da Actividade Física e o Deporte, ou no Ciclo de Técnico Superior en Animación de Actividades Físicas e Deportivas. O Concello dará prioridade aos empadroados en Vigo e aceptará aos candidatos doutros municipios en tanto queden prazas libres.\nO Concello abre este luns o proceso de preinscrición. Desde o día 10 ata o 14 de maio, ambos incluídos, os interesados poden anotarse no teléfono 010, desde as 8 ata as 20 horas. Posteriormente, a formalización será a través do correo electrónico que lles facilitarán telefonicamente, onde terán que dirixir a solicitude, o certificado de empadroamento, unha declaración responsable polo Covid e a copia da súa titulación requirida en actividade física e deportiva.\nAbel Caballero avanzou que esta formación gratuíta permitirá "proporcionar socorristas en tempo e forma en todas as praias da cidade" que dispoñen deste servizo. O alcalde recordou que Vigo conta este ano con dez praias distinguidas coa Bandeira Azul (Rodas, Fortiñón, Canido, O Vao, Fontaíña, Samil, Argazada, Tombo do Gato, Carril e A Punta) e o dispositivo municipal estará conformado por 47 persoas, ás que se sumarán os axentes da sección Costa e Praia da Policía Local de Vigo. O Concello adica anualmente ao servizo de socorrismo e salvamento 566.000 euros.


Hostalaría Compostela di non á Xunta de Galicia - Lindeiros\nHostalaría Compostela di non á Xunta de Galicia\nCompostela, 20 de novembro do 2020 – A Asociación Hostalería Compostela decidiu non asinar o acordo coa Xunta de Galicia xa que considera que as axudas son insuficientes e non poden ser só un balón de osíxeno puntual.\nDesde Hostalería Compostela valoran o esforzo da Xunta de Galicia pero din que “Precisamos un acordo global que nos indique como se vai a traballar e que solución se lle dá a aqueles locais que non van poder facelo”. Engaden que o obxectivo ten que ser “traballar coas medidas hixiénico e sanitarias que se consideren e ter unha alternativa incluso de reconversión para aqueles establecementos que se lle prevé dificultades por razón de espazo”.\nHostalería Compostela pide tamén que, en base aos datos obxectivos actuais da pandemia, se revisen as restricións impostas en Santiago e nos concellos da súa área que teñan unhas cifras máis favorables.\nEn calquera caso a Asociación segue disposta ao diálogo e quere deixar claro que “a saúde e a vida teñen a máxima prioridade pero tamén é necesario buscar un equilibrio que garanta a supervivencia dos negocios e, polo tanto, de todas as familias que viven deles”.\nAsociación de Hostalería Xunta


Unhas son máis iguais cas outras - Xoán Antón Pérez-Lema - Diario de Pontevedra, Noticias de Pontevedra\n20 febrero 2017 12:57 h.\nUnhas son máis iguais cas outras\nopinion Infanta Cristina Nóos Urdangarin García Revenga Aizoon\nNA 'ANIMAL Farm' de George Orwell os porcos reitores da revolución animal que botara fóra ao granxeiro foron desnaturalizando, co paso do tempo, a igualdade proclamada ao comezo ("todos os animais son iguais”) para xustificar os seus propios privilexios, chegando lexislar “todos os animais son iguais, pero algúns son máis iguais ca outros”.\nDa lectura da sentenza do caso Nóos tiramos a mesma conclusión a respecto das persoas: todas iguais, pero unhas máis iguais cás outras. Cristina de Borbón foi absolta da acusación de delito fiscal (condenada só como responsable civil a devolver o diñeiro que o tribunal entendeu se beneficiara del) por considerar o tribunal que, malia ser socia, non era administradora de feito nin de dereito da sociedade Aizoon, S.L.\nAizoon, S.L. era administrada polo seu home e cobraba por servizos supostamente prestados ao Instituto Nóos, asociación teoricamente sen fins de lucro que era a que conseguía os cartos públicos e na que rexía unha directiva na que Iñaki Urdangarin era presidente; o funcionario da Coroa García Revenga, tesoureiro; e a Borbón, vogal. A Aizoon, S.L. se lle cargaban gastos persoais en gran contía, mesmo o servizo doméstico da familia Borbón-Urdangarin. E Cristina de Borbón non se enteraba. Sen dúbida unha respectable interpretación xudicial dos feitos probados que, porén, choca moitísimo coa praxe xudicial noutros casos semellantes.\nPor outra banda, a condena penal de Urdangarin é certamente benigna. O tribunal decidiu condenalo polos delitos continuados de prevaricación e falsidade en documento público e polo delito de malversación de fondos públicos. Mais o tribunal rebaixou substancialmente a pena aplicando unha regra pouco usada do Código Penal que permite beneficiar en circunstancias moi excepcionais aos autores non directos (Urdangarin era só cooperador necesario) e, por riba, aplicou a atenuante de reparación do dano, de moi discutible ponderación tendo en conta o atraso procesual co que Urdangarin depositou parte do diñeiro defraudado. A mesma regra de rebaixa da pena aplicábel e a mesma atenuante se lle aplicou ao delito de fraude á Administracion balear polo que tamén foi condenado.\nDescubertos por seguridade\nPrevir hoxe para comer patacas mañá


Son de chuvia en Redondela -\nInicioArtigos de opiniónSon de chuvia en Redondela\nSon de chuvia en Redondela\n14/07/2020 Xoán Carlos Caballero Artigos de opinión Comentarios desactivados en Son de chuvia en Redondela\nXoán Carlos Caballero – Mestre no CEIP de Salvaterra\nTódolos días, de camiño ao colexio, pola rúa principal da vila, o neno escoitaba a melodía das comecartos. Chegaba á escola e asubiaba sin cesar a pegadiza musiquiña que proviña do salón de xogos. Un día deixouse levar pola curiosidade, e a sabendas de que os menores tiñan prohibida a entrada, conseguiu colarse no local. Foi saltando dunha máquina a outra. Coñecía o son de todas e cando se achegaba a unha, era quen de recoñecer a peza e levar o ritmo de xeito maxistral. De tanto escoitalas, interiorizara a duración de cada unha das notas, dos silencios, do tempo. As luces animaban o local, e recordábanlle as verbenas da Festa da Coca, época de felicidade, que adoitaba coincidir coa finalización do curso escolar. Estivo un anaco agochándose nos recunchos da sala observando como xogaba a xente. De cando en vez, algunha das máquinas toleaba, comezaba a soar cun ritmo frenético e a cuspir moedas sen control, que ao bater contra a chapa do artefacto producía o “son de chuvia” polo que se agarda tras un longo tempo de seca. O ambiente do local atrapouno e trasladouno a outra dimensión, como si fora absorbido por un burato negro onde o tempo e o espacio estiveran deformados. Tivo unha experiencia que non olvidaría na vida, e da que non podería disfrutar como a el lle gustaría debido a súa idade.\nÁ saída das actividades extraescolares, chegaba a casa e sentábase a cear coa súa familia diante do televisor, ao que non lle prestaba atención ningunha ata que saía Carlos Sobera e un feixe de famosetes máis regalando cartos cos que poder xogar dende o seu fogar. A nai indignábase vendo a xente de “prestixio”, altamente influínte na poboación, non ter reparo en incitar ao xogo dende os medios de comunicación, traéndolle sen coidado o dano que están a facer mentres as súas contas de aforros e fondos de inversión non deixen de engordar.\nNas apostas on-line viu o rapaz o xeito de introducirse nun casino para gozar sen límites daquela orquestra sinfónica da que sen darse de conta, xa se convertera nunha figura máis da partitura. Pasaron os anos, e tras rematar a primaria no Santa Mariña, iniciou a ESO no Floriani.\nEra un neno intelixente e cunha habilidade especial no ámbito das novas tecnoloxías, polo que non lle resultou complicado argallar o xeito de apostar sen que lle pedisen o DNI na sala de xogos. Decidíu clonar a tarxeta do banco do seu pai e a xogar con cantidades moi pequenas, que el cría que pasarían desapercibidas ao control parental. Non tardou nada en mergullarse neste inframundo e dominar a súa xerga e a súa terminoloxía: jackpot, frecuencia de hit, son de chuvia, bandida dun só brazo, vídeoslot, multiplicador…\nPasaron uns meses ata que a familia percatouse do que estaba a acontecer pero daquela era tarde porque xa estaba enganchado.\nRematou o bacharelato e agora cada vez que pasa pola Rúa Ernestina Otero e escoita esas evocadoras melodías e envolventes voces, cal barco á deriva, déixase guiar polo parpadeo das luces. Hiperventilando comeza a xogar pero a ansia troca en sensación de benestar en canto escoita a tragaperras dicir: Near-Miss! (Andivo cerca!) As moedas van desaparecendo, a letal máquina, como Hannibal Lecter no Silencio dos cordeiros, establece un descompensado “quid pro quo” co mozo. Eu douche pero ti dásme máis. Media hora máis tarde o noso protagonista queda sen cartos. Achégase a barra do bar, fala co xefe e pídelle que por favor apague o comecartos cinco minutos, que é o tempo que lle leva cruzar a rúa para ir ao caixeiro a retirar efectivo. O xefe, como unha peza máis da engrenaxe deste pérfido xogo, accede, o rapaz ten potencial, pensa. Pasados os cinco minutos entra de novo, axitado, pensando que alguén estaría xogando no seu sitio. Mais non, o patrón é un home de palabra e mantívoa desconectada.\nAo mozo desta historia, os camellos nunca lle regalaron caramelos con droga na porta do colexio para que se enganchara. Esa campaña de mercadotecnia tan agresiva nunca existiu, simplemente é unha lenda urbana máis. Agora, mentres funde o seu capital no comecartos, ofrécenlle de regalo un caramelo en forma de bono de captación de 20€ e salas nas que ter un subidón.\nSeis patricios e un obreiro na Volta da Figueiriña, Lavadores\nO fútbol en Tomiño\nAER decidirá nos próximos meses se continúa no goberno o próximo ano\n18/12/2020 Redacción A Nova Peneira Redondela Comentarios desactivados en AER decidirá nos próximos meses se continúa no goberno o próximo ano\nA decisión será tomada pola Asemblea da Agrupación de Electores unha vez se complete a valoración da primeira experiencia de goberno […]\nXIV Festival Millo Verde de Redondela\n18/08/2021 Marcos Santos Redondela Comentarios desactivados en XIV Festival Millo Verde de Redondela\nOs próximos días 17, 18 e 19 de setembro, na praia de Cesantes, volve un ano máis, e xa son XIV , o festival Millo Verde de Redondela, unha das citas imprescindibles nos veráns da nosa vila antes de que a pandemia vírica viñera ás nosas vidas a facer normal a anormalidade. Agardemos que esteamos, paso a paso e pinga a pinga, dando os pasos necesarios, e no camiño correcto, para podermos esquecer pronto estas horribles circunstancias. Nós falamos con Lucía, unha das responsables da organización do festival […]


Este venres instalaremos un punto interactivo no centro da cidade. Convidámoste a tomar parte do futuro de Ourense – Ourense en Comun\nEste venres instalaremos un punto interactivo no centro da cidade. Convidámoste a tomar parte do futuro de Ourense\nactos públicos, chamamentos, comunicado, participación\n• Co lema “O futuro é contigo”, a instalación percorreu nas últimas semanas varios barrios da cidade.\n• As veciñas e veciños poderán expresarse, pedir contas ás concelleiras do grupo, aportar ideas, queixarse, empoderarse e corresponsabilizarse co futuro de Ourense.\n• O punto ubicarase nos Xardíns do Padre Feijoo desde as 17h e durante toda a tarde deste venres.\n• A axenda da nosa fin de semana aproxímase intensa. O domingo celebramos a xornada anual do “Repensar”.\nOurense en Común sae mañá de novo á rúa para facer parada no corazón da cidade coa vontade de “convidar ás veciñas e veciños de Ourense a ilusionarse co futuro, e a empoderarse e sumarse para construílo xuntas”.\nDurante a primeira quincena de febreiro visitamos diferentes barrios da cidade co mesmo punto interactivo que mañá chega ao centro, no que “as veciñas poden expresarse, denunciar os problemas de Ourense, e coñecer de primeira man o noso traballo no Concello, ademais de reflexionar sobre a corresponsabilidade de todas no devir da cidade”.\nCon esta acción encaramos unha fin de semana na que tamén celebramos a xornada monográfica anual do “Repensar”, na que perfilaremos a folla de ruta de cara á cita electoral do próximo mes de maio.


O prazo de alegacións ao proxecto de Lei de montes veciñais que impulsa a Xunta finaliza hoxe, 24 de maio, e faino cunha "emenda á totalidade" presentada pola Organización Galega de Comunidades de Montes en Man Común (Orgaccmm). Ao tempo, entidades empresariais instaron onte a Xunta a que esta lei sirva para "controlar" as "condutas abusivas" de colectivos comuneiros, petición que indigna ao sector.\nO proxecto de Lei de montes veciñais contou desde o minuto un coa oposición de colectivos e organizacións de comuneiros, entre elas a máis ampla, a Orgaccmm. Entre os desacordos co proxecto estaba o de ver na futura lei unha vía para a "privatización" do monte veciñal e para "facilitar" a entrada de empresas neses terreos por riba da opinión da veciñanza comuneira. Unha sospeita que para a Orgaccmm vén de se confirmar coa petición feita onte á Xunta por organizacións empresariais de Vigo e Mos para que a futura lei "controle as condutas abusivas" de comunidades de montes.\n"É unha indecencia"\n"É unha indecencia iso que piden", apunta Xosé Alfredo Pereira, secretario da Orgaccmm, a Nós Diario. "Compórtanse como antidemocráticos e especuladores", engade. Mais, que piden? As asociacións empresariais de Mos e de Cabral, Aemos e Aveeca, queren que o futuro marco legal que regule as comunidades de montes "se inspire" na Lei de costas para "protexer" as propiedades privadas nesas zonas. Exixen, tamén, que a Administración garanta que "empresas e industrias que se atopan en monte comunal poidan continuar desenvolvendo a súa actividade"; e que haxa un "maior control fiscalizador e actuacións internas" sobre as comunidades de montes.\nPara Pereira, o empresariado está a mover ficha para que o novo marco normativo lles permita poder "facer e desfacer" nos montes veciñais, algo no que este comuneiro ve a complicidade da Xunta.\nA Orgacmm sinala a Nós Diario que máis que alegacións ao proxecto de lei da Consellaría de Medio Rural presentaron unha "emenda á totalidade". A organización puxo en marcha a principios de ano unha Iniciativa lexislativa popular (ILP) para evitar o "roubo" do monte veciñal galego a través da súa privatización. "E vimos de presentar ese texto como alegacións", apunta Pereira.\nUnhas alegacións que se centran en tres puntos fundamentais, segundo o secretario da entidade representativa dos montes veciñais: reforzar o "carácter xermánico" dos montes en man común; isto é, considerar a veciñanza como único requisito para ter a condición de veciño ou veciña comuneira; recoñecer o monte veciñal como unha titularidade distinta e en pé de igualdade coas titularidades públicas e privadas; e considerar como aproveitamentos e usos do monte veciñal todos aqueles que se dan nos mesmos.\nA ILP leva recollidas máis de 6.000 sinaturas, estima Pereira, no marco dunha campaña en que realizaron reunións e encontros en diferentes comarcas da Galiza para concienciar sobre o que Pereira mantén que é "un latrocinio dos montes veciñais".\nO novo congreso do monte galego abriu o relevo xeracional\nPor volta de 80 entidades de comuneiros de diferentes partes da Galiza tomaron parte en Moaña no VII Congreso galego de comunidade de montes, unha cita que decorreu na fin de semana e na que, como indican a Nós Diario desde a organización, déronse pasos "cara ao relevo xeracional" e "unha maior implicación das comarcas do norte galego". A Lei de montes que impulsa a Xunta centrou boa parte dos debates e palestras nunha cita onde as persoas participantes quixeron recoñecer a loita da Comunidade de montes de Tameiga, no concello de Mos, "contra os intereses especulativos e urbanísticos encabezados polo Real Club Celta e a alcaldesa de Mos".\nA Organización galega de montes veciñais en man común enmarca a Lei de montes da Xunta na "vaga histórica de agresións" a esta figura, e sendo a primeira, indican, que procede da Galiza.\nAsí, apuntan que as catro anteriores foran adoptadas por Gobernos do Estado (1812, 1885, I República e Franquismo) e que todas elas tendían a acabar co carácter veciñal do monte galego. "Mais esta é a primeira que vén dun Goberno galego, o que é máis grave aínda", indican dese a Orgaccmm. As comunidades de montes ocupan perto de 700.000 hectáreas, 22% do territorio. Na Galiza, estes montes abranguen medio millón de propietarios en común.\nXunta Lei de montes comuneiros comunidades de montes


Xoán Rubia: «Aínda teño ansias de cantar, o premio da Room é unha inxeción de moral» - Ferrol360\nHome / Cultura / Xoán Rubia: «Aínda teño ansias de cantar, o premio da Room é unha inxeción de moral»\nMARTA CORRAL | Ferrol | Sábado 26 outubro 2019 | 19:04\nA finais de decembro do 1973, poucos días despois do atentado que acabara coa vida de Carrero Blanco, Xoán Rubia cantou nunha festa celebrada no Tenis Club, en Ferrol. Só, rabuñando na súa guitarra, rematou cantando o Himno Galego. Algúns dos presentes suxeríronlle que cantara o Cara al Sol e o mugardés negouse. «Aquelo foi un desfase, quixeron pegarme… Estes días sentín un calafrío pensando que estabamos volvendo a eses tempos».\nA Rubia non lle gustará que diga del que é memoria viva da cultura de toda unha comarca, pero é. Non lle gustará porque pensará que lle estou chamando vello e porque o seu non é a fachenda, pero admito neste segundo parágrafo para que vaia por diante que con Xoán Rubia non podo ser imparcial. Así que cando os recoñecementos chegan a tempo ás persoas boas e xenerosas, da gusto de máis e cómpre dicilo.\nEste sábado, a partires las 22:30 horas, a Sala Room homenaxea ao músico da outra banda entregándolle o seu premio de honra. «Chegoume con moita ilusión, emotividade… Como sempre cando recoñecen a túa traxectoria. Pero tamén penso que é algo que só lle conceden aos vellos. Síntome Kirk Douglas con 103 anos recollendo o Oscar honorífico», fai unha chanza ao outro lado do teléfono, na súa vila. Para el a homenaxe será, por riba de todo, unha reunión de amigos, un convite «revitalizador» e, por iso, agradécella a sala por ter pensado nel.\nDa súa dilatada carreira onde compartiu a etiqueta do colectivo Voces Ceibes e a chamada Nova Canción Galega, Rubia lembra con ilusión cando recibiu a nova de que ía gravar o seu primeiro disco a finais dos sesenta. No seu inventario de vivencias musicais ten un oco especial o día que gravou con 40 músicos en directo, un fito que hoxe é case que impensábel e, como non, cando tocou no parque de Castrelos en Vigo ante 14.000 persoas nun festival da que fora a súa discográfica, Philips.\nEse foi un «punto de inflexión» na súa carreira, anos de valentía onde cantar en galego e facelo a prol da liberdade puido saírlle caro. Cómpre lembrar que foi o primeiro en musicar os poemas galegos de Lorca: «Nunca tiven medo. Visitei algunha comisaría para dar conta e paguei multas. Ás veces tiñas que autocensurarte nas entrevistas e ter trucos para esquivar aos censores, os meus pais aturaron ter un fillo díscolo», sinala irónico.\nO Sinatra gamberro de Mugardos\nEstes días Xoán meteuse de novo ao ensaio con moitos dos seus amigos, cos que botará este sábado unhas pezas. «E Fran Rey, o pianista, dixo que isto habería que seguilo. É certo que isto supón unha inxeción de moral, a ansia de saber que un aínda no está morto. Pero nestas cousas tes un momento de subidón e, cando pasa a romaría, baixas da nube», analiza.\n«Pero aí están os Rolling, por exemplo, ou estivo Sinatra e eu non me teño porque achicar» ri, engadindo que «seguirei sen facer grandes producións, sen condicións técnicas, pero de momento adiante. Aínda teño ansias de interpretar. Iso si, se podo entrar no patético, recollo velas». De momento, para Xoán o primeiro non será recollelas senón sopralas porque, ademais da homenaxe musical, Rubia cumpre este domingo 72 anos.\nE que dentro de moito siga festexando o aniversario nos escenarios, coa súa Rosi e toda a familia, cos seus amigos. Que desobedeza tamén daquela iso que lle dicía a súa nai con sorna: «Sabes o que che digo? Que sería moito mellor que fixeras cancións coma as de Julio Iglesias ou Francisco e non andiveras facendo o gamberro coa guitarra por aí».\nCultura Ferrol Mugardos Música PREMIO LA ROOM XOAN RUBIA\t2019-10-26\nEtiqueta: Cultura Ferrol Mugardos Música PREMIO LA ROOM XOAN RUBIA\nAnterior: Gómez Noya gana su primer Ironman y agranda todavía más su leyenda\nSiguiente: Galicia en Común urge la retirada de la simbología franquista del Arsenal ferrolano


Senllas delegacións do BNG e de Agora Galiza encontráronse esta terza feira (4 de agosto) en Compostela para avaliar conxuntamente a realidade que atinxe Galiza e, no concreto, explorar a posibilidade de colaboraren perante a inminente convocatoria electoral ás Cortes españolas.\nNa xuntanza ambas as dúas forzas soberanistas coincididron en sinalar a "necesidade de situar Galiza e o pobo galego, os seus problemas e aspiracións, como marco inequívoco de referencia", apuntan nun comunicado conxunto remitido á imprensa. Aliás, subliñan, calquera proceso que se abra na Galiza debe desenvolverse "sen subordinacións nin dependencias a estratexias ou estruturas partidarias foráneas".\nAgora Galiza e o Bloque tamén partillan o feito de que "o debate sobre a soberanía non é secundario nin aprazábel, senón a vía para solucionar os problemas máis perentorios da Galiza e das súas clases populares: desemprego, emigración, empobrecemento, degradación dos servizos públicos", o que sitúa o "dereito de autodeterminación" como "o mellor xeito de entrar no debate xa aberto sobre os dereitos das nacións no Estado".\nAs dúas organizacións acordaron manter aberto un espazo de diálogo e colaboración na perspectiva da análise sobre fórmulas de concorrencia unitarias de cara ás vindeiras eleccións xerais.\ngaliza bng aos cara estudan ágora\nO manifesto “pola unión” busca apoios para acadar un grupo parlamentar galego


As patacas fritas de maior calidade de Galicia saen de Piñeira Seca\nPatatas Fritas Guays recibiu un premio polo valor dos produtos e a súa traxectoria empresarial\nPatricia F.S 15 de enero de 2016, 19:42\nO feito de ser a primeira empresa en España que planta o produto e logo o transforma dende hai 24 anos, merecía un recoñecemento. Así lle aconteceu a Patatas Fritas Guays que o 18 de decembro foi galardoada coa "Estrella de Oro" pola calidade do seus produtos e a súa traxectoria empresarial. O premio otórgao o Instituto para a Excelencia Profesional. O acto de entrega tivo lugar en Madrid e ata alí chegou a representación da Limia con esta empresa que se atopa en Piñeira Seca.\n"O meu pai provén dunha familia de agricultores e nun intento de darlle un auxe a pataca en cru ocurriúselle empezar a fritila", sinala o responsable do departamento comercial, Adrián Sotelo. E así foi, en 1992 seu pai tivo a idea de engadirlle un valor á pataca crúa e logo de varias propostas, decidiu fritila ó estilo tradicional. Tras varias probas atopou a fórmula exacta e lanzouse ó mercado. "Esforzámonos ó máximo para sacar un bo produto, de feito nós cultivamos a pataca, levamos máis de 20 anos investigando o tipo de abono e regadío para recoller o mellor", apunta Adrián.\nPosúen preto de 30 hectáreas para plantar as súas patacas.\nCada ano recolectan arredor de millón e medio de quilos. Miman moito a súa materia prima, de feito dende que saen da terra pasan ata catro procesos de selección. "Temos máis gastos de producción pero eso permítenos ter patacas todo o ano, temos unha cámara de conservación e a pataca mantén a súa calidade en todo momento a unha temperatura duns 10º", comenta Adrián.\nDía a día buscan mellorar, por iso agora van introducir un aceite que axuda a manter a concordancia entre o colesterol bo e o malo. De feito, as súas patacas fritas conteñen un 28% de graxa, cando a media se sitúa nun 34%.\nPatatas Fritas Guays, cun equipo de seis persoas, están presentes en todo o proceso produtivo, dende que a recollen na finca ata que saen empaquetadas para a sua venda.\nTraballan toda a semana de 8h a 16h,agás os venres que paran ás 12h para levar a cabo tarefas de limpeza.\nO seu esforzo por elaborar un bo produto repercute tamén nas súas vendas que se reparten por toda Galicia, Castela e León, País Vasco e mesmo Alemaña. Agoran traballan co feito de expandirse a outros terreos como grandes superficies comerciais, por iso xa teñen en marcha a creación dunha liña de bolsas de embase. Outro proxecto de futuro é lanzarse á venda online.\nA receita do éxito é sinxela, pataca da variedade agria, un pouco de sal e un bo aceite. Con todo isto conseguiron este premio que os avala como mellores produtores de pataca frita da contorna que lles da auxe para seguir elaborando oque Adrián define como " unha pataca natural con sabor a pataca".\npiñeira españa maior calidade seca patacas\nAs bolachas de algarroba e o pan de fariña de castaña saen do forno de Faragullas\nOpositar garantiza un traballo fixo pero acadalo implica un esforzo mental e económico


CONSTERNACIÓN NA ESCOLA DE TEATRO DO PADROADO DA CULTURA DE NARÓN TRALO FALECEMENTO DO ACTOR MATEO GONZÁLEZ\nO actor foi alumno da Escola de Teatro do Padroado da Cultura de Narón, desde onde trasladan, xunto co Concello, o máis sentido pésame á súa familia e amigos e á veciñanza da súa vila natal, Pontedeume\nNarón, 1 de abril de 2017. A Escola de Teatro do Padroado da Cultura de Narón lamenta fondamente o falecemento do actor Mateo González, de 35 anos e que foi alumno da citada Escola. “Con fonda dor temos que despedir a Mateo González, que rematou este tramo do camiño. No corazón da Escola de Teatro do Padroado da Cultura fican a súa lecidia e a súa xenerosidade”, recordan. Desde o Concello de Narón e a citada Escola trasladan as máis sentidas condolencias polo pasamento de Mateo González á súa familia e amigos, así como aos seus veciños e veciñas da súa vila natal, Pontedeume.\nAsí mesmo, desde a Escola de Teatro lembran “o moito que lle gustaba actuar e o pracer que sentía vendo brillar na actuación aos seus compañeiros e compañeiras de escena”. Finalmente, inciden en que “gardaremos como un tesouro o amor que lle temos, porque se foi un de nós, “un da Escola”, pero como ben sabemos nela, nunca ninguén se vai de todo”.


Ondas de máis de 4 metros no litoral de Pontevedra e A Coruña - Vigo al minuto\nOndas de máis de 4 metros no litoral de Pontevedra e A Coruña\nAuthor Antonio AlbaladejoPosted on 20 noviembre 2014 20 noviembre 2014\nGalicia atópase con aviso amarelo por mar de fondo e ondas superiores aos 4 metros de altura, no litoral de Pontevedra e A Coruña. A alerta perdurará ata as 12 horas do xoves, segundo o parte difundido por MeteoGalicia,\nA xornada está marcada por ceos anubrados, especialmente no sur e no oeste da comunidade, onde haberá chuvascos ocasionais. O vento será do sueste moderado en xeral, con refachos fortes en zonas altas de Lugo e Ourense. As temperaturas experimentarán un ascenso, con valores altos para a época do ano.\nNas mínimas, os termómetros rexistran 10º en Lugo; igualados a 12º, Pontevedra e Ourense; e alcanzan os 14º, Vigo e A Coruña. Mentras nas máximas, os valores oscilan entre os 19º na provincia de Lugo, e os 21º en Ourense.\nCarreira Solidaria pola Esclerose Múltiple en Vigo


Marta, a historia dende o outro lado\nA actriz fisterrá Marta Lado, que tamén anda de xira coa obra Fariña, vén de internarse na escrita: a súa obra «A pita xefa» mereceu o premio Fina Casalderrey de literatura infantil pola igualdade\nPataca, pita, mamá e papá foron das primeiras palabras que pronunciou Sia —sen til, nome de orixe gaélico—, a pequena da que é nai a actriz fisterrá Marta Lado (1981). Foi por ela que se internou no mundo dos contos, para elixir aqueles que máis lle acaían segundo cada tempo, e foi por ela que tamén se meteu na escrita: «Estou empezando a coñecer o mundo da literatura infantil a conta da miña filla», dicía onte Lado. E eses comezos foron con moi bo pé, pois A pita xefa é hoxe un libro publicado por Baía Edicións logo de ter gañado a terceira edición do premio Fina Casalderrey de literatura infantil pola igualdade. «Á nena gustábanlle moito as pitas, ía dicindo as cousas que tiña preto, e como a avoa tiña pitas...», conta Marta. De aí que unha galiña, unha que quere facer salto ou bailar claqué e mesmo mudar as normas do galiñeiro, onde soe mandar o galo, sexa a protagonista deste conto con ilustracións de Marina Seoane que viu a luz en novembro do 2021 e que está a ter moi boa acollida.\n«É un soño. No fondo, e aínda que nunca o expresara en alto, escribir gustoume sempre, para min, para traballar... Pero ter un libro creo que foi algo que sempre estivo aí, algo que me gustaría facer... e este chegou case regalado, porque parte do premio era editalo», valora Marta. Ten lonxe na memoria ter enviado no seu día un relato para adultos a algún certame, pero xa moito tempo atrás: «Dende que son adulta nada enviara». Así que este primeiro atrevemento co concurso convocado por Baía non puido saír mellor. O da temática da igualdade vén a dar na mesma orixe: «A miña filla. O que busco é darlle a ela nos libros que lle merco ou que lle achego referentes diferentes aos que seguimos tendo, e que marcan estereotipos sempre cun varón dominante e as mulleres reservadas ás cousas do fogar, ou a ser princesas... Por iso me gustou este certame de Baía, paréceme importante crear unha biblioteca en galego que conte as historias dende un punto de vista no que as mulleres sexamos protagonistas, cunhas aspiracións que, cando era nena, non mas presentaron así. Pódense mirar as cousas de xeito diferente, os pequenos xa o fan, somos nós os que lle damos miradas estereotipadas», sopesa. Con dous anos e medio, Sia xa diferenza roles: «Témolo que traballar na casa, deconstruír xa con esa idade», engade.\nMaternidade, pandemia, e mesmo «a idade» trouxeron todo un cambio para a fisterrá: «Non sei se me acordo da persoa que era antes», ri. Pillouna o peche cunha bebé de nove meses: «Aínda me estaba afacendo a ser mamá e de repente cambian os paradigmas, pero ao final o certo é que nos formamos coas circunstancias». Unhas que, no seu caso, acabaron levándoa a esta publicación.\nXa contou A pita xefa no que foi o seu colexio, o Nosa Señora do Carme, e agarda poder facelo no Mar de Fóra. Da man do Concello de Fisterra, presentou o libro ao público a finais de decembro. «Primeira e única presentación, xa que me cadrou coas funcións de Fariña...», di. Porque Lado integra o novo elenco que, dende que se retomou a xira o pasado de agosto, representa esta adaptación ao teatro da obra de Nacho Carretero, dirixida por Tito Asorey. «Agora en xaneiro e febreiro andaremos por España adiante e en marzo chegaremos a Galicia, onde tamén se incorporará Touri»: pasarán por Santiago, A Coruña, Pontevedra, Vilagarcía, Lugo, Ourense, Vigo, Ferrol, Cangas...\nTodos van mudando de personaxes e papeis e a Marta cáelle unha parte bastante «dramática». «A xente está reaccionando moi ben á proposta, e espero que aquí en Galicia, onde todos coñecemos máis ou menos de preto esta historia que é nosa, tamén sexa así»: «Dramaturgo e director traballaron a experiencia do espectador de forma que as emocións van subindo e baixando todo o tempo... Estás de festa, feliz, e de repente, ovazo na cara», ilustra.\nA publicación de A pita cega e o «premiazo» de subir aos escenarios con Fariña, ademais do Mestre Mateo pola película Ons, son parte do balance positivo que Marta Lado fai do 2021: «Iso, claro, sumado ao principal, que é que todos os meus están sans, e con iso xa...». Ten novos proxectos entre mans, pero prefire non avanzar. Marta é de valorar as pequenas cousas: «Eu sempre fun así, e bastante presentista, día a día, será polo desastre que son. Dásme unha pastilla de chocolate pola noite e xa estou contenta», asegura. Dende o 2017, ela é, ademais, a directora da Aula de Teatro Municipal de Fisterra, na que ten de alumnos a 16 mulleres e un home. En tempo de pandemia, e tras ter que parar as xuntanzas, optaron por clases en liña e por facer ficción sonora, teatro de radio: «Toda unha experiencia» da que resultou O crime da Orca Vella. Agora xa retomaron as sesións presenciais e traballan na memoria de Fisterra, historias que lles contaron, que saben, que imaxinan... «Creación colectiva» que ten moi ilusionada a esta nai-actriz-escritora que ten claro que conciliar sen avós é imposible e menos non tendo «un traballo cun horario estándar». Viven a cabalo entre Santiago e O Pindo e sempre escapan a Fisterra.\nArchivado en: Fisterra Costa da Morte Literatura infantil


11 Enero 2019 14:56 h.\nAs autoras da obra e o público asistente, este xoves. RAFA FARIÑA\nA coordinadora do volume colectivo 'Oito olladas sobre a folga feminista do 8 de marzo', Inma López Silva, xunto a outras seis autoras, presentou o libro ese xoves no Palacete das Mendoza\n"De pequena chamábanme mandona por preguntar demasiado, logo repunantiña. Chegou un punto no que me cansei e comecei a dicir as cousas pero sen o sorriso habitual. Despois do 8M volvín sorrir". Así resumiu este xoves a xornalista Susana Pedreira que significara para ela a folga de mulleres que tivo lugar en 2018.\nAs autoras da obra Oito olladas sobre a folga feminista do 8 de marzo estiveron este xoves no Palacete das Mendoza para presentar a obra en Pontevedra. Deste xeito, a escritora e coordinadora do libro, Inma López Silva, estivo na cita xunto á xuíza Paz Filgueira, á xornalista Susana Pedreira, á libreira Mercedes Corbillón, á funcionaria Sarai González, á matrona Susana Iglesias e á estudante Sandra Núñez. Faltou a mestra Ana Fresco, que tamén asina a obra. Ademais, acompañaron ás autoras o director de Galaxia, Francisco Castro, e a presidenta da Deputación de Pontevedra, Carmela Silva, xa que a obra se publica na dita editorial coa colaboración do ente provincial.\nAs autoras explicaron como chegaron á folga do ano pasado e vaticinaron mobilizacións máis multitudinarias de cara ao vindeiro 8 de marzo. A irrupción de Vox no mapa político foi un dos aspectos máis comentados nas intervencións das autoras. Neste sentido, a xuíza Paz Filgueira aludiu á necesidade de empregar o sufraxio para facer fronte ás ideas retrógradas. "O voto é a nosa arma contra os machos. Máis que de extrema dereita eu falaría de mediocridade, e vencer aos mediocres non é tan difícil. Moito máis para nós que estamos afeitas aos retos", explicou.\nSarai González referiuse tamén á necesidade de poñer de manifesto que "ás mulleres énos imposible facer unha folga de coidados durante 24 horas", polo que reclamou a responsabilidade dos homes neste ámbito, tanto no que se refire aos fillos e fillas como a maiores e persoas dependentes.\nSara Núñez falou da súa experiencia como moza e estudante e explicou que "xa a empresa Pantone designou como a cor de 2018 o ultravioleta antes de que tivese lugar a folga". A matrona Susana Iglesias repasou todas as desigualdades que padecen as mulleres no ámbito da saúde, dende a violencia obstétrica á incapacidade de amamantar aos seus fillos ata os seis meses por permisos de maternidade demasiado curtos.\nPola súa parte, Mercedes Corbillón explicou a súa experiencia dende o punto de vista dunha autónoma e libreira. "Neste Nadal vendemos moitos libros sobre feminismo. Agardo que foran para homes", contou.


A UE actualiza a súa estratexia industrial para adaptala á realidade tras a pandemia\nA Estratexia actualizada reafirma as prioridades da Comunicación da Comisión Europea de marzo de 2020, pero tamén responde as leccións aprendidas tras a crise sanitaria.\nPropóñense medidas para reforzar a resiliencia do Mercado Único Interior, reforzar a autonomía estratéxica da UE e acelerar as transicións verde e dixital.\nSinálase a necesidade de abordar as dependencias da UE en ámbitos estratéxicos clave, como o sanitario.\nBruxelas, 12 de maio de 2021- A Comisión Europea vén de actualizar a nova Estratexia Industrial da UE, saída á luz en marzo de 2020, para incorporar todas as leccións aprendidas dende o comezo da crise sanitaria e reforzar a súa ambición de impulsar a sostibilidade, a dixitalización, a resiliencia e a competitividade da economía europea.\nEsta actualización céntrase nos seguintes elementos clave: reforzar a resiliencia do mercado único, facer fronte ás dependencias estratéxicas de Europa e acelerar a dobre transición.\n1) Mellora da resiliencia do mercado único\n1.a) Os ecosistemas industriais\nNa proposta orixinal da Comisión Europea de 2020, sinalábase que “Europa tamén debe examinar detidamente as oportunidades e os retos que se presentan ós ecosistemas industriais” Estes ecosistemas engloban a todas as partes que operan nunha cadea de valor.\nA Comisión Europea analizará sistematicamente os distintos ecosistemas e avaliará os diferentes riscos e necesidades da industria, para o que traballará en colaboración cun foro formado por representantes da industria, incluídas as pemes, as grandes compañías, os interlocutores sociais e os Estados membros. Este traballo pode poñer de manifesto que algúns dos ecosistemas, debido á súa natureza, requiren un apoio concreto e personalizado, que podería chegar en forma de novas regulacións ou desbloqueo de financiamento.\nO Informe anual sobre o mercado único 2021 identifica os seguintes 14 ecosistemas industriais, aínda que se poderán identificar outros en función dos diálogos coas partes interesadas e a evolución das realidades:\nIndustria aeroespacial e defensa\nIndustria da construción\nIndustrias culturais e creativas\nIndustrias de gran consumo de enerxía\nIndustria da enerxía e as enerxías renovables\nMobilidade, transporte e automoción\nEconomía de proximidade social e seguridade civil\n1.b) Informe anual sobre o mercado único 2021\nA primeira edición do Informe anual sobre o mercado único expón o impacto da crise no mercado único; informa sobre os progresos realizados fronte ás barreiras e sobre a execución das acción identificadas no paquete de política industrial de 2020; inclúe unha análise de cada un dos 14 ecosistemas industriais e presenta un conxunto de indicadores clave de rendemento.\nEste informe mostra que o impacto da crise e as perspectivas de recuperación varían considerablemente. Se ben a industria do turismo e as empresas téxtiles, de mobilidade, culturais e creativas fan fronte a unha economía máis lenta e desigual, o ecosistema dixital aumentou o seu volume de negocios durante a crise. As empresas máis pequenas tamén seguen sendo as máis vulnerables e preto do 60% declararon unha diminución do volume de negocios no segundo semestre de 2020.\nA pesar dos impactos desiguais e das numerosas alteracións na produción, o transporte e a mobilidade, o mercado único amosou unha gran resiliencia. Aínda así, as medidas postas en marcha para deter o avance do virus (como por exemplo os controis e os peches transfronterizos entre os Estados membros) afectaron á libre circulación de persoas, bens, servizos e capital. Isto fixo evidente a necesidade de reforzar a resiliencia do mercado común, especialmente en momentos de crise. Para isto, a Comisión Europea servirase das seguintes ferramentas:\nUn Instrumento de Emerxencia do Mercado Único co que garantir unha mellor transparencia e coordinación en situacións críticas, pois moitas das normas do Mercado Único non están suficientemente adaptadas a crises e emerxencias. Agárdase a proposta para o primeiro trimestre de 2022.\nInvestEU, a través dos seus diferentes produtos financeiros, para apoiar ás pemes.\nProcedementos reforzados de vixilancia do mercado único dos produtos importados e da UE. Agárdase unha proposta no cuarto trimestre de 2022.\n2) Abordar as dependencias estratéxicas da UE\nA apertura ó comercio e o investimento é unha fortaleza e unha fonte de crecemento para a UE, como gran importador e exportador. Porén, a crise sanitaria afectou negativamente ás cadeas de subministración mundiais. Como se remarcou na Estratexia Industrial de 2020, a UE precisa mellorar a súa autonomía estratéxica en ámbitos clave.\nA crise fixo fincapé ademais na necesidade de fortalecer a capacidade da UE para facer fronte ás crises e actuar segundo sexa necesario. As interrupcións ó longo da cadea de subministración do ecosistema sanitario causaron grandes dificultades, debido á combinación do gran aumento da demanda e da escaseza de subministración e man de obra. Retos mais recentes, como a escaseza de semicondutores (v.g. silicio) á que se enfronta a industria automotriz, destacan que Europa tamén se enfronta a outras dependencias específicas.\nAlgunhas interrupcións tomaron a Europa por sorpresa, o que demostra a necesidade de comprender mellor cales son as súas dependencias estratéxicas, como se poden desenvolver no futuro e ata que punto poden traducirse en vulnerabilidades para a UE. Estas dependencia afectan ós intereses centrais da UE, en particular no que respecta á saúde, a seguridade e a protección e o acceso ás tecnoloxías clave necesarias para as transicións verde e dixital.\nCoa intención de abordar as dependencias industriais e estratéxicas, a Comisión Europea elaborou unha análise sobre 5 200 produtos importados pola UE:\n137 produtos (que representan o 6% do valor total das importacións de mercadorías da UE) atópanse en ecosistemas sensibles dos que depende en gran medida a UE, principalmente nas industrias de gran consumo de enerxía (como as materias primas) e os ecosistemas sanitarios (como os principios activos farmacéuticos)\n34 produtos (que representan o 0,6% do valor total das importacións de mercadorías da UE) son potencialmente máis vulnerables, dado que existen poucas posibilidades de substitución con produción europea. Preto de 20 produtos correspóndense con materias primas e produtos químicos pertencentes ó ecosistema das industrias de gran consumo de enerxía e a maioría dos produtos restantes pertencen ó ecosistema sanitario (como os principios activos farmacéuticos e outros produtos relacionados coa saúde) Tamén existen dependencias na area de tecnoloxías avanzadas como a nube e a microelectrónica, predominantemente vinculadas á estrutura do mercado global.\nAdemais de presentar máis exames que analicen estas dependencias, a Comisión apoiará novas alianzas industriais en sectores estratéxicos como o dos procesadores e semicondutores, os datos industriais, o ponte e a nube. Así mesmo, apoiará a colaboración dos Estados membros nos proxectos importantes de interese común europeo (IPCEI, polas súas siglas en inglés) que contribúan ao crecemento económico, ó emprego e á competitividade nos sectores estratéxicos para a UE.\n3) Acelerar a dobre transición\nCoa actualización da Estratexia Industrial, a Comisión propón novas medidas para apoiar as transicións ecolóxica e dixital, asegurando que todas as políticas e inversións se orienten á consecución destes obxectivos. Entre estas medidas, atópase a creación de itinerarios de transición para os ecosistemas que o necesiten, empezando cos do turismo e as industrias intensivas en enerxía. Ditos itinerarios ofrecerán unha mellor comprensión da escala, os custos ou os beneficios das accións necesarias para acometer as transicións e elaborar plans máis factibles.\nAdemais, tamén contempla proporcionar a pemes asesores de sustentabilidade, investir na mellora das capacidades e o reciclaxe profesional ou proporcionar un marco regulador coherente para alcanzar os obxectivos da Década Dixital de Europa.\nO 10 de marzo de 2020, a Comisión Europea presentou “Un novo modelo de industria para Europa”, Comunicación coa que sentaba as bases dunha política industrial que apoiara a dobre transición a unha economía verde e dixital, fixera máis competitiva a industria da UE a nivel global e reforzara a autonomía estratéxica de Europa. Para apoiar isto, destacou os factores fundamentais da industria (innovación, competencia e un mercado único forte e que funciones correctamente) Un día despois, a Organización Mundial da Saúde (OMS) declaraba a pandemia da Covid-19, coas conseguintes medidas de confinamento en peche de fronteiras por parte de moitos Estados para frear o avance do virus.\nA crise puxo de manifesto a interdependencia das cadeas de valor mundiais e o valor dun mercado único integrado a escala mundial. Tamén ilustrou a necesidade dunha maior velocidade na transición a un modelo económico e social máis limpo, máis dixital e máis resiliente. Debido a isto, a presidenta da Comisión Europea anunciou no seu discurso sobre o estado da Unión de 2020 unha actualización do modelo de industria para Europa.\nComunicación da Comisión Europea. Un novo modelo de industria para Europa, de 10.03.2020\nComunicación da Comisión Europea. Actualización do novo modelo de industria de 2020: creación dun mercado único máis sólido para a recuperación de Europa, de 05.05.2021\nInforme anual sobre o mercado único 2021\nPáxina web da Estratexia industrial europea


CAMIÑO DOS FAROS – Qwerty Magazine\nO Camiño dos Faros é un proxecto que naceu a finais do ano 2012 cando os seus creadores decidiron unir Malpica con Fisterra pola beira do mar. Atoparon, como eles xa agardaban, unha paisaxe a cada paso, e decidiron unir o camiño e darlle un sentido a esta ruta pola Costa da Morte. Son oito etapas de diferente dificultade que permiten descubrir cada unha das paraxes desta costa galega. 200 quilómetros mirando ao mar e coñecendo faros, praias, acantilados, bosques, estuarios, castros…\nOs seus impulsores foron mellorando o trazado inicial e creando tramos novos. A Asociación Camiño dos Faros naceu un ano máis tarde, en decembro de 2013, co obxectivo de que o Camiño dos Faros exista e perviva no tempo e que o coñeza moita xente co máximo respecto á natureza.\nAdemáis están a promocionar esta ruta en todos os ámbitos como un destino de natureza e sostible, concienciando e defendendo este tramo da Costa da Morte para que sempre estea libre de calquera especulación, facendo todo cunha filosofía de baixo custe, máxima eficiencia e máxima transparencia.\nNa súa web ademáis de explicar cada unha das etapas teñen un directorio de información práctica, consellos e recomendacións para gozar desta ruta: caminodosfaros.com.\nQuen é Traski?\nOs trasnos son un grupo de amigos que un día pensaron que era posible unir Malpica con Fisterra por unha senda á beira do mar. Percorreron rutas xa existentes e outros camiños que ían unindo a Costa da Morte, creando unha ruta de sendeirismo espectacular.\n*Fotografías de O Camiño dos Faros: caminodosfaros.com


Os onces da cuarta xornada na Segunda - Futbolinlugo\nOs onces da cuarta xornada na Segunda\nDespois de catro xornadas na Segunda Galicia, dous dos representantes da comarca da Terra Chá dominan no grupo norte co liderato compartido entre o Guitiriz e o Cospeito, mentras que no sur o Chantada B comanda en solitario a clasificación.\nNo grupo norte, un gran número de goleadores luciuse nesta xornada, pero tamén destaca a solvencia defensiva do colíder da categoría, o Cospeito que sácalle a máxima rendibilidade aos seus goles grazas a que só leva encaixado un no que vai de competición. A diferenza goleadora é a que fai que o Guitiriz sexa o primeiro clasificado que derrotou a Candelaria por 1-4. Nun dos duelos estrela da xornada, Cabreiros e Pol realizaron un gran encontro de xogo e de goles que se resolveu nos últimos minutos e acabou en empate (4-4). O Burela e o Mondoñedo encadearon a súa segunda vitoria consecutiva ao derrotar a dous dos recén ascendidos, o Matela e o Ourol, respectivamente. O equipo ourolés é o único que non conseguiu puntuar. Tamén destaca a primeira vitoria do Folgueiro que deu a sorpresa e derrotou por 1-3 ao Lourenzá.\nNo grupo sur, Chantada B e Ourol son os únicos imbatidos, aínda que con dez puntos só queda o filial chantadino ao gañar pola mínima ao Santa Comba (1-0). Mentras tanto, o Oural é terceiro despois de empatar co Sporting Lucense (2-2). O Antas colleitou a súa segunda vitoria consecutiva e xa é segundo. Tamén venceron por segunda vez consecutiva os seus veciños do Monterroso B por 6-2 ante o Portomarín, que xunto co Rubián son os dous conxuntos que aínda non conseguiron gañar neste inicio de campaña, teñen só un punto. Pola súa banda, o Chantada Atlético e o SD Becerreá perderon os seus primeiros encontros neste curso.\nOct 4, 2017 / 1:57 pm\tResponder\nSería perfeto si se lesen os nomes dos once\nOct 5, 2017 / 7:35 am\tResponder\nAndamos mirando de solucionalo para que se vexa mellor, pero de momento é o que temos. Graciñas por lernos. Un saúdo!


Dáse inicio en Mos aos cursos de certificación de Microsoft Office Specialist\nEsta semana celebrouse a presentación dos cursos e certificacións.\nO Concello de Mos, como entidade certificadora de Microsoft a través da Rede Conecta á que se adheriu fai anos a través da Fundación Esplai, ofrece a posibilidade mediante probas oficiais e de validez e recoñecemento a nivel internacional, acreditar os coñecementos fundamentais en informática e internet no caso do IC3 -GS5, e de validar os coñecementos e habilidades prácticas no uso de Microsoft Office, no caso de BecaMos, que é o Programa no que se encuadra as certificacións de Microsoft Office Specialist, sendo o validador, directamente Microsoft.\nA semana pasada un representante en Galicia da Fundación Esplai, Miguel Rodríguez García, presentou o labor realizado pola Fundación Esplai, sobre todo dirixido á mocidade e a persoas maioes e colectivos desfavorecidos, en proxectos de entidade social relacionados coas novas tecnoloxías. O Concello de Mos ten o compromiso de participación en diversos proxectos sociais e tecnolóxicos xestionados por Fundación Esplai, e financiados por distintas administracións a nivel estatal e da comunidade autónoma.\nAcompañouno na presentación Guadalupe Ordóñez, voluntaria dixital (desde o ano 2016) do Concello de Mos, a través de Programa de Voluntariado Dixital – Rede Amtega (Xunta), ao que está adherido o Concello. Guadalupe é a supervisora dos exames de certificación, e un grande apoio ao alumnado que se presenta aos exames. Asistiron á xornada alumnos e alumnas do Programa Integrado de Emprego Mos 3.0. V edición, que se está a desenvolver durante este ano. Tamén asistiron algunas das persoas dun grupo de persoas alleas ao Programa e que se van a presentar tanto aos exames de BecaMos como IC3.\nOs grupos preparatorios destas probas para obter a certificación oficial son dous: un de membros do Programa Integrado de Emprego, formado por 10 persoas, que comezou as sesións de preparación a semana pasada; e outro, integrado por outros 10 alumnos, que son persoas alleas ao Programa interesadas en obter as devanditas certificacións, e que comezan esta mesma tarde a formación preparatoria para poder presentarse aos exames. Polo tanto, no proxecto BecaMos e IC3 2020 participan un total de 20 usuarios. As probas examinatorias celebraranse en dúas convocatorias que terán lugar a finais do presente mes de outubro e comezos do vindeiro mes de novembro.


O lobo ataca un poldro a beira dunha casa en Monfero | Noticias de Galicia | CRTVG\nO lobo ataca un poldro a beira dunha casa en Monfero\nPublicado o 04/07/2019 13:33\nOs veciños do lugar da Eive, en Monfero, teñen medo despois do último ataque do lobo. Feriu un poldro de dous meses a menos de 50 metros da súa casa. Malia ser a primeira vez que sofren danos na aldea, na contorna son moitos os casos de ataques a animais. Un poldro duns dous meses apareceu ferido nunha pata dianteira e outra traseira. A dona achegouse para alimentar aos animais e xa lle veu unha ferida. Máis tarde escoitou os cabalos rinchar e atopou os animais de volta cara a casa.\nO poldro atopábase nesta leira, a uns 50 metros da vivenda dos donos, xunto á súa nai. Preto habiía outras eguas e tres poldros máis. Atribúen as feridas a un ataque dun lobo solitario. Din que se foran varios non deixaban nada. Temen que volva tentalo. Mentres os danos corren da súa conta coma os da veterinaria.\nTeñen as bestas para que a leiras que hai ao redor da vivenda non acaben a monte, e evitar que os animais salvaxes lles cheguen as portas da casa. De momento xa soltaron os cans para defender as leiras.\nBaltar e Jácome reúnense por primeira vez desde a formación de goberno en Concello e Deputación


O Concello de Pontevedra renderalle homenaxe no mes de maio a Ernestina Otero Sestelo, profesora da entón Escola Normal que chegou a dirixir con ideas renovadoras antes do golpe militar. O acto de recoñecemento enmarcarase no simposio “Represaliadas e resistentes” que forma parte do dentro do proxecto “A memoria das mulleres”.\nErnestina Otero (Album de mulleres)\nRedacción 16:12 do 29 de marzo de 2014\nDentro Simposio “Represaliadas e resistentes” que nesta segunda edición se dedicará á situación da escola e as mestras tanto durante o golpe militar como durante o franquismo que se enmarca dentro do proxecto “A memoria das mulleres”, o Concello de Pontevedra homenaxeará á que fora directora da Escola Normal da Cidade, Ernestina Otero Sestelo, unha muller de ideas renovadoras que padeceu a represión franquista.\nNatural en Redondela onde naceu en 1890, Ernestina Otero foi profesora na Escola Normal (Maxisterio) de Pontevedra, centro que chegou a dirixir durante a República e que impregnou das súas ideas renovadoras no ámbito pedagóxico. Defendeu os dereitos das mulleres, entre eles os da formación, e manifestouse en 1933 a favor do estatuto de autonomía. Despois do golpe de 1936, Ernestina Otero foi suspendida de emprego e soldo e no seguinte ano separada definitivamente da profesión o que a levaría a ter que sobrevivir impartindo aulas particulares.\nCoa revisión do seu expediente e despois de estar suspendida do emprego durante dous anos, pasa a impartir aulas na Escola Normal de Ourense. Durante todo o tempo, Ernestina Otero Sestelo desenvolve tamén un importante labor de axuda a fillos e fillas de vítimas da represión franquista. Só en 1951 puido volver a Pontevedra, onde finou aos 65 anos.\nEnciclopedia de mulleres\nA decisión de homenaxear a Ernestina Otero Sestelo tomouse na primeira xuntanza de traballo do consello asesor do proxecto “A memoria das mulleres” que, coordinado polo concelleiro Luís Será ten como obxectivo recuperar e difundir a memoria das mulleres de Pontevedra.\nAdemais de facer reconto das actividades desenvolvidas até agora, con especial atención aos centros de ensino, o Consello aprobou o primeiro borrador do documento base para a elaboración da enciclopedia das mulleres, un traballo que recollerá datos biográficos e nomes de mulleres que viviron na cidade desde o século XIV até metade do XX. A enciclopedia incluirá ensinantes, comerciantes, bruxas, nobres, escritoras, vendedoras de peixe, científicas, artistas ou encaixeiras. A navegante Isabel Barreto (sec XVI), as meigas Ana Rodríguez e Leonor da Fonte (séc XVII), as encaixeiras Micaela de Boxas ou Dominga de Lemos (séc XVIII), a comerciante Clara López (Almacéns Clarita); as ensinantes Josefa Iglesias Vilarelle, Ernestina Otero ou Daría González García; as pintoras Carmen Babiano ou Mercedes Ruibal; as escritoras Aurora Vidal, Olegaria Dieste ou María Victoria Moreno, fotógrafa Cándida Otero ou a científica Inmaculada Paz Andrade son algúns dos nomes que incorporará a Enciclopedia.\nDesde o proxecto elaborarase tamén unha proposta para intensificar a presenza de mulleres en espazos públicos, dándolle nome a equipamentos e instalación ou desenvolvendo roteiros urbanos que destaquen a presenza das mulleres na historia da cidade\ná otero opinion pontevedra homenaxeará mestra


Xosé Caridad Mateo, o noso arquitecto de tantas obras\nMilitante nacionalista, soldado antifascista, preso na cadea d´A Coruña e nos campos de concentración franceses.\nphoto_camera Xosé Caridad Mateo\nEra un dos cinco fillos do Xeneral Caridad Pita, aquel gobernado militar d´A Coruña que a forza de leal foi fusilado polo delito de rebelión en Ferrol en Novembro de 1936 mentres berraba Viva a República.\nEra canda Carlos, Francisco, Roxelio e Vicente daquela xinea de coruñeses leais que morreron ou se exiliaron para darlle continuidade á loita. Nada ficou n´A Coruña dos Caridad Mateo agás dúas tumbas anónimas e toneladas de dor dunha familia coa que se cebou a besta fascista.\n"Achegouse ao nacionalismo no faladoiro que Mari Luz Morales argallara na súa casa Barcelonesa, afiliase ao Partido Galeguista en 1931, participa xa como un dirixente publico do mesmo no período republicano, sendo xa en 1936 Conselleiro Nacional do Partido e Presidente do grupo de Cambre".\nMilitante nacionalista, introdutor do racionalismo arquitectónico en Galiza, soldado antifascista fusil en man, preso na cadea d´A Coruña e nos campos de concentración franceses, fuxido naquel vapor Sinaia que Lázaro Cardenas puxo a disposición da democracia, exiliado en Mexico, activista cultura, escritor compulsivo, ao fin a medida da fidelidade de quen tiña a Galiza como primeiro e único denominador común.\nO meu Caridad Mateo non ten remate. Os seus noventa anos de vida e dor, noventa anos desde aquel Betanzos de 196 até aquel México DF de 1996, segue a ser aínda hoxe unha obra non acabada. Estudante de arquitectura en Madrid e Barcelona, tese de doutoramento sobre a obra da Escola de Bauhaus, membro do movemento GATEPAC (Grupo de Artistas e Técnicos Españois para a Arquitectura Contemporánea), arquitecto desde 1931 da Cámara da Propiedade Urbana da Coruña, foi o introdutor en Galiza do movemento moderno e do racionalismo.\nO proxecto da Casa do Povo de Ferrol (1933) xamais executada, a reforma da Xoiería Malde (Santiago de Compostela), coa que se iniciou o debate sobre a intervención no patrimonio arquitectónico, a Casa Caramés en Perillo e o edificio de vivendas da Casa Morán na rúa Emilia Pardo Bazán da Coruña até aquí a súa obra galega. Xa en México a súa obra chega a Acapulco, Guadalaxara ou México DF, onde destaca a cúpula do Centro Galego, executada pola empresa “Construtores Hispano – Mexicanos” fundada xunto a outros exiliados.\n"Após dous anos na fronte e unha estancia no campo de concentración de Argelès , chega a México en Xuño de 1939 integrándose no Partido Galeguista, na Alianza Nazonal Galega, en representación do anterior, no Padroado de Cultura Galega"\nO noso Caridad Mateo é un mundo. Achegouse ao nacionalismo no faladoiro que Mari Luz Morales argallara na súa casa Barcelonesa, afiliase ao Partido Galeguista en 1931, participa xa como un dirixente publico do mesmo no período republicano, sendo xa en 1936 Conselleiro Nacional do Partido e Presidente do grupo de Cambre. Após dous anos na fronte e unha estancia no campo de concentración de Argelès , chega a México en Xuño de 1939 integrándose no Partido Galeguista, na Alianza Nazonal Galega, en representación do anterior, no Padroado de Cultura Galega e colaborando nos seus órganos de prensa, isto é Saudade, Opinión Galega ou Vieiros.\nGaliza seguía a ser unha obra por facer, doente por falta mans, corazóns e cabezas e así, no despacho de Luís Soto, aquel vello comunista xa fora do PC por galego, fundase en Novembro de 1964 a delegación mexicana da UPG. O cineasta de Cartelle Carlos Velo, o profesor de Dereito na UNAM, antigo concelleiro do PG en Compostela e membro do Comité Executivo deste Partido, Xoán López Durá, a filla de Xoán Vicente Viqueira e secretaria da Embaixada de Polonia, Luísa Viqueira Landa, o presidente do Padroado de Cultura Galega e sobriño de Porteiro Garea, Luís Porteiro Viñas e Soto e como non Caridad Mateo e aquí seguiu até 1977.\nEra Caridad Mateo un dos que nunca deixou de estar con nos, porque precisamos unha busola para non perdernos no camiño, porque é exemplo resistente de comportamento as duras, porque é lealdade nos principios fronte as tentacións de coller o atallo, porque é camiñante no deserto que sabe que non hai travesía longa se as convicións son certas, porque é vitoria do ideal e non ideal da vitoria.


Xullo 2020 - Marea de Vigo no Concello\nMarea de Vigo pide que a proposta do Ministerio de Facenda para o uso dos remanentes sexa asumible para os concellos. Rubén Pérez: “Lembrámoslle a Abel Caballero que a FEMP non funciona como un organo presidencialista. Na FEMP hai que buscar acordos e consensos, e non vale de nada facerse roldas de prensa anunciando ‘unha View Article\nMarea de vigo cualifica o acordo entre a FEMP e o Ministerio de Facenda como “unha traizón ao municipalismo e á independencia dos concellos”.\nMarea de vigo cualifica o acordo entre a FEMP e o Ministerio de Facenda como “unha traizón ao municipalismo e á independencia dos concellos”. Rubén Pérez: “Este acordo é a constatación de que o Partido Socialista non ten vontade de modificar a Lei de Facendas locais e de permitir que os municipios poidan investir o View Article\nMarea de Vigo prepara unha batería de suxestións para o borrador e documento inicial estratéxico do PXOM. O Grupo municipal de Marea de Vigo leva varios meses mantendo xuntanzas e recopilando propostas que, a modo de suxestións, trasladará ao equipo redactor do PXOM, que mañá manterá a primeira xuntanza cos grupos municipais do Concello. Vigo, View Article\nMOCIÓN INSTANDO AO PLENO DO CONCELLO DE VIGO A SOLICITAR A XUNTA DE GALICIA CUMPRA COA VECIÑANZA DE VIGO NO RELATIVO AO LAMENTABLE PROCESO DE PRIVATIZACIÓN DAS CAIXAS DE AFORRO GALEGAS, FACENDO PÚBLICA A DOCUMENTACIÓN REQUERIDA POR SENTENCIA DO TRIBUNAL SUPERIOR DE XUSTIZA DE GALICIA A fusión e posterior privatización das Caixas de Aforro galegas View Article


O alcalde comprométese a “ser a voz das e dos traballadores coruñeses de Alcoa” na reunión que mañá manterá coas ministras de Industria e Transición Ecolóxica para definir unha postura común para frear o peche - Coruña Online\nO alcalde da Coruña, Xulio Ferreiro, acudirá mañá a Madrid, a unha reunión no Ministerio de Industria para tratar de acadar unha solución favorable para os e as traballadoras das fábricas de Alcoa na Coruña e en Avilés afectadas por un ERE de extinción. Alí, e segundo explicou aos medios antes dunha reunión en María Pita co comité de empresa da factoría, a súa intención “é a de ser a voz das e dos traballadores da planta coruñesa”. O rexedor –que dende que se coñeceu a intención da multinacional de pechar a fábrica da Coruña demanda a creación dunha fronte común entre administracións e formacións políticas para loitar contra o peche– reunirase, ademais de coas ministras de Industria, Reyes Maroto, e de Transición Ecolóxica, Teresa Ribera, co presidente e o conselleiro de Economía da Xunta, Alberto Núñez Feijóo e Francisco Conde, o presidente do Principado de Asturias, Javier Fernández, e a rexedora de Avilés, María Virtudes Monteserín.\n“O obxectivo da xuntanza deste mércores é a de falar cos representantes do comité, xa que tratarei de trasladar todas as súas demandas”, dixo Ferreiro, que evidenciou a necesidade de que mañá “se defina unha postura común de actuación”. “É preciso que isto se visualice mañá e que, a pesar das diferenzas de cores políticas e de administracións, non haxa voces discordantes, xa que unanimidade nos dá maior lexitimidade”, apuntou.\nAntes da reunión e a preguntas dos medios, o presidente do comité de empresa, Juan Carlos López Corbacho, instou á multinacional “a que, polo menos unha vez na vida dende que entraron en España, teña un pouco de cordura e se sente a dialogar, retirando o expediente enriba da mesa”. “Ao Estado o que lle pedimos, visto que xa pasaron moitos días dende que se declarou o expediente de regulamento, é que actúen con contundencia”, apuntou.\nNoutra orde de asuntos, Ferreiro tamén foi preguntado a respecto da sentenza do xulgado do contencioso administrativo número 2 da Coruña de relativa ao nomeamento en comisión de servizos de 156 funcionarios e funcionarias do Concello. O alcalde reiterou a intención do goberno local de recorrer a sentenza, que non é firme, ao entender que o Concello xa está a activar as ferramentas para dar solución a esa situación mediante a convocatoria dun concurso de traslados cuxas bases foron pactadas coas centrais sindicais. “Cando entramos en María Pita eramos conscientes de que este Concello levaba moitos anos sen que se producise nel un concurso de traslados. Nese tempo, as necesidades dos sucesivos gobernos foron atendéndose a través de ferramentas provisionais, as comisións de servizo que, con todo, son legais e usadas polas administracións”, explicou o primeiro edil, que recordou o traballo desenvolvido polo executivo local para atallar esta situación que, entre outras cousas, convocou comisións de servizo que, por primeira vez, tiñan baremos obxectivos e libre concorrencia. “Pero, á marxe disto, a nosa fórmula para tratar de solucionar isto foi convocar un concurso de traslados aínda que, para iso, antes houbo que facer outras cousas que ninguén abordara, como a modificación da RPT ou pasar por unhas negociacións sindicais para elaborar as bases deste concurso, que está en tramitación e cunha segunda fase xa acordada”, comentou, para incidir en que, no medio deste proceso de solución, se coñeceu á sentenza do xulgado. “Creo que o recurso que presentou o sindicato CIG ante o xulgado e o que nos estamos a levar a cabo busca o mesmo, ordenar toda esta situación. Estamos no camiño”, aclarou.


Adeus Río, Ola Tokyo – Marineda City\nAdeus Río, Ola Tokyo\nHoxe toca despedirse de Río 2016 coa mirada posta en Tokio 2020, unha edición na que novas disciplinas deportivas terán o seu oco por primeira vez nunhas olimpíadas: o surf, o skate, a escalada deportiva, o kárate e o béisbol.\nTras dúas semanas de emoción, vitorias e imaxes para o recordo, dúas semanas nas que o deporte foi protagonista; nas que vimos aos nosos deportistas sufrir, gozar, chorar, rir, perder e gañar; dúas semanas nas que deportes como o atletismo, o baloncesto, a natación, a vela, a halterofilia, a esgrima, ou o tiro con arco ocuparon portadas, toca volver ao traballo diario no que ti es o protagonista.\nE é que tamén o teu esforzo e as túas ganas de superación teñen a súa recompensa e calquera disciplina deportiva ten o seu oco en Marineda City. Sexa cal for o teu deporte, nas nosas tendas atoparás todo o necesario para sacar ao medallista que levas dentro.\nAsí que: xa sabes!: non deixes que a chama do espírito olímpico se apague e equípate para gañar en Marineda City.


Rexistro e cociña: zoom no pan da nube, pan baixo calórico e ultra colorido que agudiza a lona! | LVMedia\nRexistro e cociña: zoom no pan da nube, pan baixo calórico e ultra colorido que agudiza a lona!\nPan de nube de cores.\nPan de nube con queixo de allo e herbas.\nNecesitas: ovos, queixos de allo e herbas (tártara), crema agria, orégano, sal e pementa.\nPAN CLOUD ao avogado\nnecesitas : ovos, filadélfia, avogado, allo e cebola en po e sementes de sésamo. © kirbiecravings.com\nOs carbohidratos e os gluten están presentes no pan, teñen mala prensa. Entón, obviamente, a chegada dun pan sen nin, fácil e rápido para entenderse, só podería seguir a Instagram e é o pan da nube.\nEste pan tan esponjoso como unha nube é moi baixa en calorías e fai Non conteña fariña! Boa alternativa ao pan tradicional para aqueles que son intolerantes de glute ou que padecen enfermidades celíacas.\nComo preparar un pan da nube?\nPara preparar un pan da nube Non hai nada máis sinxelo, a receita contén só 3 ingredientes:\n60 gramos de queixo fresco (tipo de queixo tipo, mascarpone ou queixo crema)\n¼ culler de bicarbonato de potasio ou levadura química\npara os pasos:\nUnha vez que os nosos ingredientes preparados simplemente mesturan xemas e fresco queixo ata unha pasta homoxénea. Noutra sala de ensalada, montar os brancos na neve firme engadindo levadura ou bicarbonato. Finalmente, mesturamos os nosos 2 preparativos, pero suavemente, para non romper os brancos.\nA cocción, dura 20 minutos de termostato 5 (150 ° C). Teremos previamente a nosa morea de pasta no papel de cociña. Axiña que sexan dourados, saímos, está preparado!\nComo facer pimper o pan da nube?\nVémolo durante varias semanas, en Instagram o pan da nube foi revisado e converteuse nun pan ultra-color, totalmente hipnotizando. Para iso, simplemente engade tintes alimentarios na masa. Resultado? Un pan da nube extravagante que será tragado rapidamente.\nAdemais, como calquera pan, podemos verter algúns ingredientes na masa para darlle un sabor particular, por exemplo pequenos anacos de allo, especias ( Curry, pementa, romeu, etc.). Se somos un pico máis doce, pode ser chocolate, café, etc. E, se non, usamos o noso pan de nube fría e legal como unha base para unha masa de pizza, d ‘unha hamburguesa ou se usa do mesmo xeito que un pan de pita .. En definitiva, imos divertirse de ser un pan de nube creativo!\nDescubre as ideas de receitas de pan da nube na nosa presentación de diapositivas.\npara ler tamén:\ngravar e cociña: a receita do seu pan cocido na estufa Hyper Fácil de facer un zumbido absoluto na lona\nPerder peso: descubre a receita do ultra-saciado Pastel de chocolate Punto polo Dr. Saldmann\nRexistro e cociña: esta receita dun bolo coa banana cocida na pota fai un zumbido absoluto na lona


11 158 online, semana 7\nNovo sistema de Copa\nPara o comezo da vindeira tempada presentaremos un sistema de Copa completamente renovado. Con as novas Copas, aspiramos a que máis equipos do que ata agora saboreen a experiencia de participar na Copa. Ademáis do novo formato das Copas Nacionais, tamén poñemos en marcha as Copas Divisionais para as divisións inferiores.\nUn dos retos máis interesantes para calquera mánager de Hattrick é equilibrar o seu equipo e tácticas entre as exixencias propias da liga, a necesidade de adestrar os xogadores e a emoción de facer un bo papel na Copa. E xa que somos grandes amantes das Copas de Hattrick, tiñamos xa claro desde hai tempo de que este sistema debía ser mellorado. Por unha banda, teñen un tamaño limitado, o que provoca que non todos os equipos teñen a oportunidade de participar na Copa. E ademais, para a gran maioría dos equipos que conseguen clasificarse, a Copa acabará nun abrir e pechar de ollos. Esta é consecuencia das restricións do deseño que ten calquera Copa en Hattrick, xa que queremos, por un lado, incluír tantos equipos como sexa posible, e por outro, que a Copa non se estenda máis alá dunha tempada, cunha única rolda por semana.\nCo novo sistema de Copa, queremos preservar as cousas boas que teñen as actuais Copas Nacionais, como son os beneficios que obteñen os equipos que son capaces de sobrevivir na Copa durante máis tempo e a sensación de ter unha competición principal durante toda a liga que dará un digno campión de Copa.Pero tamén queríamos asegurarnos de que, para a maioría dos equipos, a Copa era algo máis que servir de petisco para ese puñado de equipos de elite que realmente teñen unha verdadeira oportunidade de gañala. Por esta razón, estamos facendo grandes cambios no funcionamento das Copas en Hattrick.\nCopa Nacional e Copas Divisionais\nO principal cambio é que dividimos a competición da Copa Nacional en dúas categorías. En ligas que teñan ata seis divisións, continuará existindo unha única Copa Nacional, pero coa peculiaridade de que por primeira vez todos os equipos do sistema de ligas poderán participar na Copa Nacional. Nas ligas máis grandes, engadiremos unha nova Copa Divisional na que participarán os equipos que pertenzan ás divisións inferiores á 6ª División. Na Copa Divisional só xogarás contra outros equipos da mesma División, e o gañador, ao rematar a tempada, recibirá o título de campión de Copa Divisional desa División en concreto.\nTanto a Copa Nacional como a Copa Divisional virán acompañadas de sendas copas secundaria e terciaria. Estas son Copas de menor rango, nas que irán entrando os equipos que queden eliminados da copa principal. Así, perder un ou dous partidos non será a fin da túa experiencia copeira na tempada. Terás garantidos, cando menos, tres encontros de Copa por tempada, e se quedas eliminado nunha das primeiras roldas da Copa principal, integraraste nunha Copa que, se cadra, ten un nivel de competición máis axeitado. Aínda terás a oportunidade de gañar un trofeo de copa, iso si, algo máis modesto.\nO sistema de Copas Satélite consistirá en catro competicións diferentes, cada unha cos seus propios trofeos e gañadores.\nCopas adaptadas á Estrutura Divisional\nActualmente, hai veces nas que se fai moi difícil saber cando te vas clasificar para a Copa da seguinte tempada. Isto débese a que o número de participantes nas Copas non se corresponde completamente coa totalidade de equipos que hai no sistema de ligas de Hattrick, incluso dentro das divisións. Como resultado, nunca fomos capaces que incluír todos e cada un dos equipos dunha liga na Copa Nacional – ao final sempre usábamos a clasificación de Copa para establecer o corte entre aqueles que participaban e os que non. Con este redeseño, cambiamos isto e as Copas adaptaranse mellor aos tamaños da liga e das divisións. A división na que xogas determinará a Copa na que podes participar, que será a mesma para todos os equipos da túa división. Para encher toda a Copa, completarémola co número necesario de equipos “non federados”, equipos de baixo nivel que accederán á competición nos últimos postos e, polo tanto, enfrontaranse os mellores equipos nas primeiras roldas. O funcionamento da competición non distará moito de como é hoxe en día.\nMáis roldas xogadas en terreo neutral\nNo novo sistema copeiro, os encontros comezarán a disputarse en terreo neutral nunha fase anterior da Copa. Antes, isto acontecía cando só quedaban dúas roldas por disputarse (semifinais e final). Agora isto ocorrerá cando resten 6 roldas. Queremos reducir o impacto que outorga xogar de local, xa que temos comprobado que isto xoga un papel decisivo sobre quen sae vitorioso. Ademais, esa vantaxe probablemente se faga aínda máis importante cando a Copa sexa máis compacta.\nVantaxes do novo sistema\nO noso principal obxectivo neste redeseño foi o de dar a oportunidade a máis equipos de ter unha experiencia copeira máis significativa. Cremos que isto lógrase de varias maneiras: máis equipos teñen a posibilidade de participar na Copa, e teñen unha probabilidade moito maior de avanzar máis alá da primeira e segunda rolda. Para os mellores equipos, a Copa Nacional será un pouco máis compacta e competitiva e a recompensa que hai ao final do túnel será tamén maior. Para aqueles que caian antes, haberá unha segunda e ata unha terceira oportunidade de gañar un trofeo a nivel nacional.\nOutra vantaxe é que daremos maior importancia ao feito de ascender de división. Un ascenso pode garantir a túa participación nunha Copa máis atractiva, ou, se xa estás clasificado para a Copa Nacional, ascender significará estar mellor colocado na Copa.\nÉ probable que uns poucos equipos actualmente elixan intencionadamente permanecer en divisións inferiores co obxectivo de maximizar as súas opcións de chegar máis lonxe na Copa. Esta estratexia terá que cambiar algo, xa que a partir de agora terás que militar, cando menos, en 6ª División para participar na Copa Nacional. Ata certo punto, isto pode levar a unha competición máis equilibrada en ligas inferiores cando estes asoballantes equipos finalmente opten por ascender a divisións superiores.\nXerarquía na Copa\nUn aspecto ao que lle demos maior importancia durante o deseño das Copas foi o de que nos queremos asegurar de que os equipos quererán permanecer nas Copas máis competitivas tanto tempo como sexa posible. Non desexamos ver como equipos utilizan a táctica de deixarse eliminar na copa principal co fin de asegurarse un premio en metálico máis accesible nunha copa secundaria ou terciaria de inferior rango. As copas menores deben ser vistas como unha boa alternativa para quen cae eliminado, pero sempre será preferible loitar por permanecer na competición principal.\nIsto lograrase de dúas maneiras: mediante recompensas económicas (premio en metálico e afluencia de público) e mediante os efectos sobre o espírito do equipo.\nPremio en metálico e Afluencia de público\nComo xa anunciamos, o premio en metálico incrementarase substancialmente na Copa, así como na Liga, a partir da vindeira tempada. Como parte do redeseño da Copa, tamén asignaremos premios en metálico para as primeiras roldas da Copa. Isto fai que o incentivo por progresar sexa máis claro. A recompensa por chegar lonxe na copa nacional principal será moito maior do que ata agora. Para as Copas satélite, o premio en metálico será notablemente inferior, pero o suficientemente atractivo como para querer seguir na Copa, no canto de só xogar amigables. A afluencia de público será a mesma que ata agora nas copas principais, e similar a dos amigables internacionais nas menores. Revisa a lista completa de premios en metálico no\nEfectos sobre o Espírito do Equipo\nSo os encontros de Copa nas Copas Nacional e Divisional Principais terán un efecto sobre o espírito do teu equipo. Ao xogares en calquera das copas menores, o espírito do equipo terá o mesmo efecto que nos amigables, que é o mesmo que dicir que non poderás xestionar a Actitude do equipo seleccionando “Xogar Relaxados” ou “Encontro da Tempada”.


As gandeirías locais Blanco, Fraga e Berdón copan os galardóns do concurso Feiradeza - Faro de Vigo\nAs gandeirías locais Blanco, Fraga e Berdón copan os galardóns do concurso Feiradeza\nAlfonso Loño / LALÍN\nO concurso de gando frisón volveu congregar numeroso público no improvisado recinto ferial lalinense. / BERNABÉ\nAs gandeirías lalinenses; Blanco, de Pardesoa; Berdón, de Botos e Fraga de Goiás acadaron a maioría dos premios do XIII Concurso Frisón Feiradeza que se celebrou onte no mercado de gando da localidade. Unha gandeiría habitual á hora de recibir o maior número de premios do certame dezao, a SAT Blanco de Pardesoa, impúxose na sección de Vaca Gran Campiona co exemplar Rita 480, que tamén gañou na categoría de Vaca Adulta. Esta explotación obtivo tamén o galardón como mellor rebaño, ou Vaca Xoven. Aínda que SAT Blanco acadou o maior número de méritos, na sección de Mellor Criador gañou a gandeiría Berdón, e a sociedade Fraga impúxose no capítulo de mellor Xata e Xovenca do certame.\nO evento gandeiro contou coa presenza, entre outros, do alcalde de Lalín, Xosé Crespo; o delegado de Medio Rural, Gonzalo Constenla e responsables de Africor Pontevedra que foron os encargados de entregar os galardóns nunha soleada mañá que motivou que se abarrotaran as gradas que se instalaron no recinto feiral para seguir o concurso. A firma Xenética de Fontao doou á organización embrións para premiar a un animal en cada unha das categorías. Na sección de Xatas de 8 a 10 meses gañou Fraga Titanic Minerva da gandeiría Fraga, mentres que o segundo premio foi para O Marco Duplex Mora da gandeiría Couso de Siador (Silleda).\nA Xata Blanco H Locust Noelia III 304, de SAT Blanco foi a gañadora na sección para animais de 11 a 13 meses.A seguinte sección que entrou en concurso foi a de Xovencas de 14 a 17 meses. Neste categoría resultou gañadora a gandeiría Berdón co animal Berdón Louro 7721 Leona. En Xatas de 18 a 21 meses e de 22 a 29 meses, gañaron Fraga Allen Furia, de Fraga e Blanco Locust Fabiola, de SAT Blanco respectivamente. Finalmente, resultou elexida Xata Campiona Fraga Titanic Minerva da gandeiría Fraga e a Xovenca Campiona correspondeu a Fraga Allen Furia, da mesma explotación. Fraga Allen Furia, alzouse finalmente tamén co título de Xovenca Gran Campiona.\nA continuación arrancou a sección de Vaca Xoven Campiona, que acadouno Bos Blanco Stormatic Dana ET, de SAT Blanco. Este animal tamén foi elexido Mellor Ubre nesta sección. En Vaca Intermedia Campiona o primero posto levouno Ulight 7913, da gandeiría Carballeiras, de Goiás, acadando tamén o Mellor Ubre. Logo entrou a concurso a sección Vaca Adulta Campiona, e neste apartado, Rita 480 gañou tanto a sección como o título de Vaca Gran Campiona Feiradeza. Finalmente, o xurado valorou os animais que concorrían aos títulos de Mellor Criador Feiradeza e Mellor Rebaño do certame. A SAT Berdón de Botos foi elexida como Mellor Criador, quedando en segundo lugar Sonia Fernández Méijome representando á gandeiría Fraga de Goiás.\nMentras tanto, SAT Blanco, de Pardesoa presentou para o xurado o Mellor Rebaño, quedando, nesta ocasión Berdón en segundo lugar. Os encargados de realizar as valoracións dos animais foron: José Manuel Medina, xuíz nacional de Conafe, e o director técnico do concurso José Rodríguez López. No certame gandeiro tamén se celebrou o concurso de Xóvenes Manexadores, que puxo o peche á xornada. La primeira sección, Xóvenes de entre 8 e 12 anos, o xurado considerou gañadores a todos os cativos que se presentaron. Lucía Gañete, Cristina González, Avelino Souto e Alejandro Gañete obtiveron o citado galardón. Mentras que na categoría de Xóvenes entre 13 e 17 anos o xurado, despois que rapaces tivesen que presentar durante varios minutos aos animais perfectamente acicalados no ring de concurso, acordou entregar o primeiro premio a Diego Canda Santos, quedando como segundo clasificado, José Alberto Iglesias Vila, e o terceiro premio foi para o neno Iago Gómez García.\nO sorteo de vacas premia a veciños de A Xesta e Catasós\nAínda que os concursos estiveron moi concorridos, o numeroso público que se achegou ata o recinto do campo de feira lalinense, agardaron ata preto das 15.00 horas para que comezase o sorteo dunha vaca e unha becerra. Despois de que a organización sacase varios números, e nalgún caso se aparecer o posuidor do boleto premiado, finalmente a primeira rifa gañadora fixo que un veciño de A Xesta, Isolino Fernández, resulultase gañador da vaca adulta. Mentras que outros anos tamén se entregaba unha becerra, este ano a organización sorteou o seu valor, 600 euros, cuio número o posuía Ester Hermida de A Cabreira (Catasós). Tamén se sorteou, entre os gandeiros concursantes unha vaca da finca de Mouriscade que doou a Deputación e que gañou unha gandeiría de Gresande.\nAsí foi o debut de Tanxugueiras: do Esmorga Folk... a Eurovisión?